KIRJALLINEN KYSYMYS E-2413/99

esittäjä(t): Ewa Hedkvist Petersen (PSE) komissiolle

(16. joulukuuta 1999)

Aihe: Kilpailuhaitat ja aluepoliittinen tuki Ruotsissa

Pohjois-Ruotsi ja Pohjois-Suomi ovat harvaan asuttuja. Ruotsin pohjoisosassa neliökilometrin alueella asuu noin 3,4 asukasta. Yritykset, jotka toimivat näillä haja-asutusalueilla ja vientimarkkinoilla, joutuvat kuljettamaan tuotteitaan pitkiä matkoja, paljon pitempiä matkoja kuin ne yritykset, jotka toimivat lähellä suuria väestökeskittymiä ja suurkaupunkien markkinoita. Siksi sosiaalimaksujen alentamisen ja kuljetustuen kaltaiset aluepoliittiset tuet ovat syrjäseutujen yritysten kannalta merkittäviä kilpailua tasoittavia tekijöitä.

Ruotsi ja komissio neuvottelevat parhaillaan aluepoliittisen tuen ehdoista Ruotsissa. Miksi komissio ei halua vaikuttaa siihen, että tätä tukea voidaan käyttää Ruotsissa tasapuolisten kilpailuedellytysten saavuttamiseen?

Mario Montin komission puolesta antama vastaus

(20. tammikuuta 2000)

Komissio tietää, että harvaanasutuilla alueilla, kuten Pohjois-Ruotsilla, on erityisiä ongelmia. Se on samaa mieltä siitä, että näiden alueiden yrityksillä on erityisiä vaikeuksia, koska markkinat ovat kaukana. Tästä syystä komissio päätti vuonna 1994, ennakoiden Ruotsin ja Suomen liittymistä, hyväksyä harvaanasuttuja alueita suosivia erityisehtoja(1). Näitä erityisehtoja konsolidoitiin ja laajennettiin Alueellisia valtiontukia koskevissa suuntaviivoissa(2).

Suuntaviivoissa on ehtoja sen varmistamiseksi, että jäsenvaltiot voivat halutessaan sisällyttää harvaanasutut alueet perustamissopimuksen 87 artiklan 3 kohdan c alakohdan mukaisiin aluekarttoihin. Komissio voi myös hyväksyä suuntaviivojen perusteella korkeammat tuen intensiteetin enimmäismäärät suuryrityksille harvaanasutuilla alueilla. Jäsenvaltiot voivat lisäksi suuntaviivojen perusteella myöntää kuljetustukea korvaamaan harvaanasuttujen alueiden yritysten lisäkuljetuskustannuksia. Samalla suuntaviivoissa kuitenkin määritetään, että kuljetustuki voi korvata vain tavaroiden lisäkuljetuskustannuksia eikä liiallista korvausta saa maksaa.

Komissio hyväksyi 26. lokakuuta 1999 Pohjois-Ruotsia koskevan kuljetustukiohjelman, jonka perusteella Ruotsi antaa suoraa tukea tavaroiden lisäkuljetuskustannuksiin sillä alueella sijaitseville yrityksille. Tällä pyritään luomaan Pohjois-Ruotsin yrityksille yhtäläiset kilpailumahdollisuudet.

Ruotsi ilmoitti 22. lokakuuta 1999 Pohjois-Ruotsia koskevasta alennettujen sosiaalikustannusten tukiohjelmasta. Ohjelma alentaa työnantajan sosiaaliturvamaksuja Pohjois-Ruotsissa. Ruotsi perustelee sosiaaliturvamaksujen alentamista korvauksena kyseisille yrityksille aiheutuvista ylimääräisistä välimatkoihin liittyvistä kuluista.

Komissio tutkii parhaillaan onko tämä toinen kuljetustukiohjelma perusteltu. Se on pyytänyt Ruotsia osoittamaan, että työnantajan sosiaalikustannusten alentaminen ei korvaa liikaa kyseisille yrityksille aiheutuvia lisäkuljetuskustannuksia. Komissio odottaa vastausta kysymykseensä Ruotsin viranomaisilta.

(1) 92 artiklan 3 kohdan a ja c alakohdan soveltamistavasta aluetukeen annetun tiedonannon II osan muuttamista koskeva komission tiedonanto, EYVL C 364, 20.12.1994.

(2) EYVL C 74, 10.3.1998.